Staatsrede 2017: Eerste LP’s op die rooi tapytFloyd Shivambu, adjunk-leier en hoofsweep van die EFF, saam met EFF-LP Marshall Dlamini by die parlement voor die 2017 staatsrede. Foto: ANA Sommige LP’s het reeds by die parlement opgedaag vir pres. Jacob Zuma se staatsrede, wat later vanaand gelewer word. Floyd Shivambu, adjunk-leier en hoofsweep van die EFF, het saam met EFF-LP Marshall Dlamini oor die rooi tapyt gestap na hul kantoor in die Marks-gebou. Beide was in hul kenmerkende rooi oorpakke geklee. IVP-LP Narend Singh was ook reeds ure voor die staatsrede begin op die tapyt om vir die kameras te glimlag. Zuma word eers later verwag, kort voordat hy sy toespraak om 19:00 lewer. Die adjunkpresident, lede van die wetgewer, premiers en burgemeesters sal hom vergesel. IVP-LP Narend Singh (regs) arriveer by die parlement voor die 2017 staatsrede. Foto: ANA Die veiligheid rondom die parlement is reeds streng, met verkeersbeamptes wat reeds talle paaie afgesper het. Voetgangers het ook beperkte toegang tot die parlementêre gronde. Polisiebeamptes kan op elke hoek gesien word waar hulle die omgewing met ŉ valkoog dophou. Intussen is honderde ANC-ondersteuners met busse na die Kaapstad-sakesentrum aangery vir die People’s Assembly-saamtrek wat met Zuma se staatsrede oorvleuel. Zuma sal na verwagting vir ŉ kort rukkie by die saamtrek aansluit na afloop van sy toespraak. Die groep is besig om liedjies te sing wat beweer Zuma was deel van die revolusionêre struggle van die volk, terwyl ander politieke partye nie was nie. Polisiebeamptes het die Grand Parade-plein, waar die People’s Assembly gehou word, afgesper. Rolle doringdraad is uitgerol om ŉ skermutseling tussen opponerende groepe te verhoed soos wat by verlede jaar se staatsrede gebeur het.